**PROJEKTS**



LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

APSTIPRINĀTI

ar Dobeles novada domes

2021. gada 29. aprīļa lēmumu Nr.\_\_/5

(protokols Nr.5)

|  |  |
| --- | --- |
| **2021. gada 29. aprīlī** | **Saistošie noteikumi Nr.8** |

**Par līdzfinansējumu daudzdzīvokļu dzīvojamām mājām**

**piesaistīto zemesgabalu labiekārtošanai**

Izdoti saskaņā ar likuma

„Par palīdzību dzīvokļa jautājumu risināšanā“

27.2 panta otrās daļas 5.punktu un piekto daļu

1. **Vispārīgie jautājumi**
2. Saistošie noteikumi (turpmāk – noteikumi) nosaka kārtību, kādā Dobeles novada pašvaldība (turpmāk – pašvaldība) piešķir līdzfinansējumu daudzdzīvokļu dzīvojamo māju (turpmāk- māja)piesaistīto zemesgabalu labiekārtošanai, līdzfinansējuma apmēru un piešķiršanas nosacījumus.
3. Piesaistītais zemesgabals šo noteikumu izpratnē ir mājai funkcionāli nepieciešamais zemesgabals, kas noteikts ar pašvaldības lēmumu, vai zemesgabals, par kura lietošanu noslēgts zemes nomas līgums, ja ir zemes īpašnieka saskaņojums tā labiekārtošanai (turpmāk – piesaistītais zemesgabals).
4. Pašvaldības līdzfinansējumu (turpmāk - līdzfinansējums) piešķir pašvaldības budžetā paredzēto finanšu līdzekļu ietvaros.
5. Piesaistītā zemesgabala labiekārtošanas darbu projekta (turpmāk - projekts) īstenošanas laiks ir 12 mēneši.
6. **Prasības projekta iesniedzējam**
7. Projekta iesniedzējs ir mājas dzīvokļu īpašnieku kopība, kas normatīvajos aktos noteiktajā kārtībā mājas pārvaldīšanas tiesības nodevusi dzīvokļu īpašnieku biedrībai vai ar līgumu pilnvarotai personai.
8. Par projekta iesniedzēju un labiekārtošanas darbu veicēju nedrīkst būt personas, kura ar tiesas spriedumu ir atzīta par maksātnespējīgu, atrodas tiesiskās aizsardzības procesā, tās darbība izbeigta vai atrodas likvidācijas procesā, ir nodokļu parādi vai citas parādsaistības attiecībā ar pašvaldību .
9. Vairākas mājas var vienoties par kopīga projekta iesniegšanu, ja robežojas mājām piesaistītie zemesgabali.
10. **Projekta iesniegšanas kārtība**
11. Projekta iesniedzējs iesniedz projektu un tam pievieno:
	1. mājas pārvaldīšanas līgumu;
	2. dzīvokļu īpašnieku kopības lēmumu par piesaistītā zemesgabala labiekārtošanu un ar to saistīto izdevumu apmaksu, nepieciešamo finanšu līdzekļu ieguves veidu;
	3. tāmi, kurā atspoguļoti veicamie darbi un to izmaksas;
	4. līgumu ar projekta īstenotāju;
	5. būvprojektu vai tam pielīdzināmu dokumentu (saskaņota labiekārtojuma skice uz aktuālas topogrāfiskas pamatnes, tehniskā shēma u.c.), ja nepieciešams.
12. **Atbalstāmās izmaksas un līdzfinansējuma apmērs**
13. Izmaksas ir atbalstāmas, ja tās tieši ir nepieciešamas projekta īstenošanai, tās ir paredzētas iesniegumā un tiek veiktas, ievērojot atbilstīgas finanšu vadības, ekonomiskuma un efektivitātes principus.
14. Pašvaldība viena projekta īstenošanas atbalstāmām izmaksām piešķir līdzfinansējumu 50% apmērā, bet ne vairāk par 10 000 EUR.
15. Par atbalstāmām izmaksām tiek uzskatītas:
	1. būvprojekta vai tam pielīdzināma dokumenta izstrādes un autoruzraudzības izmaksas;
	2. būvdarbu izmaksas;
	3. labiekārtojuma iegādes, piegādes un uzstādīšanas izmaksas;
	4. būvuzraudzības veikšanas izmaksas;
	5. nodokļu un nodevu maksājumi, kas tieši saistīti ar projektu, ja projekta iesniedzējs tos nevar atgūt, ievērojot normatīvajos aktos par nodokļiem un nodevām noteikto kārtību.
16. Uz līdzfinansējumu nevar pretendēt, ja par projekta līdzfinansētajām atbalstāmajām izmaksām ir saņemts līdzfinansējums no valsts, pašvaldības, Eiropas Savienības fondu, citas ārvalstu finanšu palīdzības līdzekļiem vai citiem finanšu instrumentiem.
17. **Projektu vērtēšana**

13. Pašvaldības dome izveido komisiju (turpmāk - komisija), kura noteikumos noteiktajā kārtībā veic projekta vērtēšanu, pieņem lēmumu par projekta apstiprināšanu vai noraidīšanu.

14. Komisija, kas var pieaicināt ekspertus projekta vērtēšanai.

15. Ja komisijai rodas šaubas par atbalstāmo izmaksu aprēķina atsevišķu pozīciju atbilstību vidējām tirgus izmaksām, tā ir tiesīga pieprasīt iesniedzējam sniegt paskaidrojumus, kas jāiesniedz piecu darba dienu laikā. Gadījumā, ja izmaksu atbilstība netiek pierādīta, komisija ir tiesīga atteikt līdzfinansējuma piešķiršanu.

16. Komisijas lēmumu nosūta iesniedzējam un publicē tīmekļvietnē [www.dobele.lv](http://www.dobele.lv).

17. Komisijas lēmumu var apstrīdēt normatīvajos aktos noteiktajā kārtībā

1. **Projekta ieviešanas nosacījumi**

18. Pašvaldības izpilddirektors divu nedēļu laikā pēc lēmuma paziņošanas slēdz līgumu ar projekta iesniedzēju par līdzfinansējuma piešķiršanu. Ja līgums netiek noslēgts šajā termiņā, tad projekta iesniedzējs zaudē tiesības uz piešķirto līdzfinansējumu.

19. Projekta iesniedzējs ne vēlāk kā divu nedēļu laikā no labiekārtošanas darbu pabeigšanas iesniedz pašvaldībā:

19.1. darbu pieņemšanas – nodošanas aktus;

19.2. rēķinus un maksājumu dokumentus par projektā veiktajiem darbiem un pakalpojumiem.

20. Pašvaldība ne vēlāk kā 30 dienu laikā no darbu pieņemšanas – nodošanas aktu, rēķinu un maksājumu dokumentu saņemšanas izmaksā piešķirto līdzfinansējumu

21. Ja projekts netiek pabeigts un dokumenti nav iesniegti noteiktajos termiņos, projekta iesniedzējs zaudē tiesības uz piešķirto līdzfinansējumu.

22. Saņemot pašvaldības pieprasījumu, iesniedzējam ir pienākums rakstveidā informēt par projekta izpildes gaitu.

23. Pašvaldībai ir tiesības veikt izpildīto darbu kvalitātes, apjoma un izmaksu kontroli.

Domes priekšsēdētājs A.Spridzāns

**Saistošo noteikumu Nr. 8**

**„Par līdzfinansējumu daudzdzīvokļu dzīvojamām mājām piesaistīto zemesgabalu labiekārtošanai “**

**paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Saistošo noteikumu nepieciešamības pamatojums | Likuma “Par palīdzību dzīvokļa jautājumu risināšanā” 27.2 panta otrās daļas 5.punkts noteic, ka pašvaldība var sniegt palīdzību dzīvokļu īpašnieku kopībai, piešķirot finansējumu dzīvojamai mājai piesaistītā zemesgabala labiekārtošanai. Minētā panta piektajā daļā noteikts, ka pašvaldība ar saistošajiem noteikumiem nosaka kārtību, kādā sniedzama šāda palīdzība un palīdzības apmēru.Pašvaldības administratīvajā teritorijā lielākajā daļā esošo daudzdzīvokļu dzīvojamo māju piesaistīto zemesgabalu infrastruktūra ir nolietojusies un prasa lielus ieguldījumus tās atjaunošanai. Saistošo noteikumu mērķis ir palīdzēt dzīvokļu īpašnieku kopībām labiekārtot daudzdzīvokļu dzīvojamām mājām piesaistītos zemesgabalus, lai uzlabotu iedzīvotāju dzīves vidi, transporta kustību, bērnu un jauniešu brīvā laika pavadīšanas iespējas un nodrošināt labiekārtotas vides pieejamību. |
| 2. Īss projekta satura izklāsts | Saistošie noteikumi nosaka kārtību, kādā pašvaldība piešķir līdzfinansējumu daudzdzīvokļu dzīvojamo māju piesaistīto zemesgabalu labiekārtošanai, līdzfinansējuma maksimālo apmēru, piešķiršanas nosacījumus un kārtību, kādā tiek kontrolēts līdzfinansējuma izlietojums |
| 3. Informācija par plānoto projekta ietekmi uz pašvaldības budžetu | Saistošo noteikumu konkrēta finansiālā ietekme uz pašvaldības budžetu nav iepriekš nosakāma, jo nav iespējams iepriekš precīzi prognozēt pieteikumu skaitu, kas tiks iesniegti līdzfinansējuma saņemšanai.  |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| 5. Informācija par administratīvajām procedūrām | Nemainās. |
| 6. Informācija par konsultācijām ar privātpersonām | Nav attiecināms. |

Domes priekšsēdētājs A. Spridzāns